钦定古今图书集成/明伦汇编/闺媛典/第056卷 > 南郭佣妇
## 钦定古今图书集成/明伦汇编/闺媛典/第056卷 > 南郭佣妇

按《博平县志》：南郭佣妇，不知其姓氏，与夫居南郭，贫
无执业，为人操碓硙浣濯，以给衣食。正德辛未，邑城
被寇围，一寇见妇，欲犯之，妇不从。寇挺刃示之曰：“从
我否？”妇不为动，曰：“宁死，不汝从也。”寇曰：“汝不从吾耶？
汝试张口。”妇张口待刺，寇刺刃入口，穿其右颊，曰：“从
我否？”妇流血淋漓，亦不为动，曰：“速杀我，不从汝也。”寇
又刺其口，穿其左颊，妇遂僵，寇犹挺刃睥睨之。旁有
一寇，嗤之曰：“人间更无妇女耶？彼妇血污若此，汝更
欲何为？”寇犹怒，欲杀之。嗤者曰：“谅彼已不活矣，何乃
尔耶？”寇乃敛刃去，得不死。及寇退疮愈，复治佣业，后
不知所终。